6

ISIGIDIMI SAMAXOSA, NOVEMBER 1, 1871.

nange peni ngo mlinganiso weponti ezimbini nokuba zintatu. Abafazi nabantwana, bakuba bewufundisiwe lomsebenzi, baba nokuzuza ngaku- mbi ngawo kuneminye imisebenzi abayiqelileyo. Yona imbola kodwa mayihlanjwe kuti tu ngoyi sebenzayo ikoton.

Mabati abavuni kwa maqala baqondiswe indlela ekwenziwa ngayo, kukangelwe ukuba bangayixubi nenkunkumana yamagqabi namaxolo; bati xa bavunayo bapate inxowana ezimbini ezitiwe gangxa entanyeni ngemitya, enye ibe yeye koton entle, ize enye ibe yeyembi nencolileyo. Xa kwe- njiwenjalo, akubiko nxamleko kamva yokuyiketa.

Ukwenza lula umsebenzi, makati umvuni emnye abe nenxowa, nokuba yingobozi ekwakufupi naye apo ayakumana eyikupela kona. Ngokuhlwa ifanele ukuba ilinganiswe ikoton yabanye ngabanye ukuze kube nokufunyanwa ubunzima bayo, zela- ziwe nenani lemali yabo ngabanye.

Mayiti ikoton eselivutiwe ihle ikiwe, ngokuba kungati ifikelwe sipango xa selinjalo, kube kuko- nakala kwayo.

UKOMISWA KWE KOTON.

Yakuvunwake mayanekwe elangeni endaweni eya kuyanela leyo isukuba ikiwe ngezolo. Inga- kelwa nokuba liqonga ize yandlalelwe ngengcongolo nokuba zizinti, kubekwe intungele ngapezu kwazo. Ukuba iyaguquguqulwa futi, yoma ngentsuku ezimbini, kodwa eyona nto eya kuqondisa ukuba igqibele ukoma yoba kukuti inkozo zayo ziqoboke zakuhlafunwa.

Yakuba yomisiwe mayifunjwe ndawonye en- dlwini enomgangato weplanga, nokuba kwanekwe intungele pantsi.

Imbewu ikupeka kalula xa ikoton ibingakange ihlohlwe enxoweni. Ukuba iswelekile indawo yokuyifumba, ingafakwa enxoweni, kodwa inga- nxalwa ide ibe nokucokiswa ngejin. Inxowa ezo mazibekwe endaweni eyomileyo.

Oyilime kakulu kofuneka ukuba azitengele lento komiswa ngayo kwamanye amazwe.

UKUQULUNQWA KOMTI WE KOTON.

Kwezondawo ezikufupi nolwandle apo umti we koton ungatshazwa ebusika, makunqunyulwe nge nyanga ka July, onke lamasetyana angasezantsi, buti ubude bezikondo zemiti bube lunyawo olune halafu. Oko kwenzelwa ukuba kungabiko mase- tyana afikelela pantsi. Kwakugqitywa oku mazihlanganiswe intsasana ezo ziye kutshiselwa ngapandle kwentsimi; uzeke umhlaba ubuye ulinywe pakati kwemirozo ; utike ukuze umhlaba ufumbeke ngasemitini, ipuluwa imana ukuyinikela esokunene. Oko kuya kuncipisa umsebenzi wamva, ngokukodwa kumhlaba obulinywe kakulu ngom- nyaka wokuqala. Xa wenjiwenjalo ukulinywa woda umhlaba upakame ngasemitini, kubeko umsele pakati kwemirozo, oyakuba yindlela yama- nzi emvula ezinkulu. Ukula malumane ukuhla- kulwa futi. Wovuzeka umlimi akuyenjenjalo ukuyigcina intsimi yake.

Ukuba ukulima ikoton kutatyatwe

Nangabantsundu belilizwe, ndingati mabalandele indlela yabalimi base Europe nabase China, abangenamihlaba mikulu, eyile—Emva kokuba

umhlaba ulinyiwe, nokuba yihalafu ye akile, imbewu ityalwa ngamagaba, kuti ukuqelelana kwenkozo kube zinyawo ezintatu, kuze okwemirozo kube zinyawo ezintandatu. Imirozo ingalinga- niselwa ngentambo, nokuba zezilukwe ngenxozi yemiti. Lungati ke usapo lwendlu luyisebenze lehalafu ye akile. Emveni kokuba ivuniwe yate- ngiswa ndiqinisekile ukuba ingababuyiselela ka- ngangokuba bazuze ukukutala, bayilime ngapezulu, bakuxase ukulinywa kwayo. Kubantu abantsundu, amaxala namatandabuzo oba sekuqaleni, kodwa njengokuba kuba njalo kubantu bonke, yakuba seliqaliwe, kofuneka ukuba kulindelwe iziqamo kube kupela, noko kotabata ixesha elide ukuzili- ndela. Ukuba abantu abantsundu bazinikele kulo msebenzi wokulima, ngokukodwa owokulima ikoton, kopela nokufuduka kangaka, kuze kuveleke ukuba babe ngabamelwane abalunge ngapezulu koko bakuko ngoku.

Ekuzeni kugqiba kwam, manditi ikoton le andiyincomi kuba iyini xa uyitabata yodwa. Zintatu indlela endiyikangelela kuzo. Eyokuqala yile, yokuba iyinto enexabiso xa itunyelwe kwa manye amazwe—yiyo eyenze ukuba I-England ibe lilizwe elidume kangaka ngokwenza ingubo. Eyesibini yile yokuba inkozo zayo zinamafuta angati elungisiwe kungabi safuneka ukuba aye kutengwa kwamanye amazwe—singati kanjalo senze ngawo ozisepa. Eyesitatu yeyokuba ama- koba asaleleyo xa kulungiswa amafuta, kungatye- tyiswa ngawo igusha nenkomo. Lomakoba anga litamsanqa elikuln kubafuyi begusha, kuba siya bona ngokwetu ukuba igusha zale Koloni ziye zisonakala ngakumbi ngakumbi. Kungati ebusika inca ike ipumle. Andinamatanda ngokuba siza kubehle sibone E-Qonce, ilitye lokucokisa ikoton yetu. Koza kubeko umsebenzi omtsha, baze babe nomsebenzi bonke abafumane bahiliza ngoku pakati kwetu. Kungati kwa kulondlu kubeko ikotonjin yokuyiketa imbewu, mhlaumbi nelitye lokuyisila.

Abalimi bekoton abayikuqala babe nokuyicokisa ikoton ngokwabo, kungoko ke lento kungaku- ngako emizini emikulu, izindlu ezakelwe lomse­benzi apo kusebenza abantu abawuqondayo; kanjalo ukucokiswa yindawo enkulu ekupatweni kwekoton, engati ke xa ingacokiswanga kakuhle lincipe kakulu inani layo.

Kuseloko ndatetelela ukuti makati umntu xa ayiqalayo ukuyilima, alime indawana encinane. Ndivuyileke ndakubona ukuba kwabalilandeleyo eloqinga akubangako sizatu sokubarorisa.

Ikoton ifuna umntu onokuqonda okukulu, one- nyameko nomonde. Ekuqaleni, imbewu ingaba nokuketwa ngokulungileyo ngakumbi kumasinyana amancinane kuna kwa makulu. Ukuba unyaka usukuba ungalunganga iti intsimi xa ibincinane, kungabiko ndleko inkulu nokuba yonakele. Ku- ngati ke apo imiti yekoton iba kuseloko imi iye isandiswa intsimi iminyaka yonke ; kodwa ukuba kute kwalinywa intsimi enkulu ngaxesha nye, ibe mhlayimbi ilinywe ngembewu engaketwanga, kobako indleko nenxamleko enkulu.

Kanjalo izindlu efanele ukuvunelwa kuzo azi- nakwakiwa ngomnyaka omnye. Okukokwam mna

ndicinga ngokuti abalimi abaliwaka, xa ati emnye alime iakile ezintlanu, boba noncedo olukulu kwa nenzuzo engapezulu, kokuba babe likulu abayilimayo nokuba uti emnye alime ikulu le akile. Iakile ezintlanu, ukuba zinyanyekelwe, zobuyiselela ngapezu kwezimashumi omabini ezinganyanyekelweyo. Kungalula ukuba umntu aye eyandisa iminyaka yonke intsimi yake.

Ndiyatemba ukuba zoti ezindawana zimbalwa ndizivelisileyo zitatyatwe njengoko bendinga zin- gatatyatwa njalo—zitatyatelwe ilungelo yekoton, nokuhluma kwabalimi bayo. Ukuba kubeko uku- lunga okuveliswa ngalamazwana am, ndoba ndi- vuziwe ngenxamleko endiyizuzileyo yokuwabala.

NGAKO UKUBIZWA OKUNGA  
LUNGILEYO KWENTSUKU ZEVEKI  
NGABANTU BELILIZWE.

Kuko intsuku ezisixenxe evekini ibeke olokuqala  
ilolwe—Sabata, umhla we Nkosi, olwesibini lolwe  
Monday, ekutiwa lolomvulo ngabantu abantsundu  
ngesizatu esingatyilekileyo.

Abantu belilizwe abayibali I-Cawa ukuba ngu-  
mhla wokuqala njengokuba befanele ukwenjenjalo,  
kodwa basuke batete nge Monday ukuba ngum-  
vulo, ne Tuesday, lolwesibini, ekubeni ilolwesitatu,  
xa kutetwa inyaniso, Lendlela yokubala ikokelele  
ukuba kuposiswe ngabantu belilizwe kwa naba-  
mhlope. Ekunjengokuba angati umntu welilizwe  
anqopisane nomlungu ngokuti uya kufika ngolwe  
sine, umlungu ke angamlindela ngolwe Wednes-  
day, kantike yena uyakufika ngolwe Thursday,  
izeke ngoko baposisane badanisaneke bobabini  
ngenxake yalendlela kubalwa ngayo.

Nditi kuni bantu belilizwe niyaposisa ngale-  
ndlela nibala ngayo. Kanjako aniteti yona inyaniso  
ukuti umvulo ngumhla wokuqala evekini. Ukuba  
niyayiyeka lendlela yokukubala kokukona kuya  
kulunga. Kanjalo bonke abafundisi bosapo ngebe  
fundisa usapo ukubiza kakuhle intsuku zeveki.

Ningakangela kanjalo ezi Gospileni nifumane  
okokuba U-Kristu wavuka kwabafileyo ngowo-  
kuqala umhla weveki. Lowomhla siwugcine  
kaloku ukuba uyi Sabata yama Kristu.

Ukubake niyakuti nibize intsuku zeveki ngo-  
hlobo Iwa Mangesi anisayi kuposisa. Zibizeni

|  |  |  |  |
| --- | --- | --- | --- |
| ngokunje :— | | | |
| Sunday, ... | Umhla *Wokuqala* weveki | | |
| Monday, ... | ,, | *Wesibini* |  |
| Tuesday, ... | ,, | *Wesitatu* | ,, |
| Wednesday, | ,, | *Wesine* | ,, |
| Thursday, .. | ,, | *Wesihlanu* | ,, |
| Friday, ... | ,, | *Wesitandatu* | ,, |
| Saturday, .. | ,, | *Wesixenxe,* | okokukuti |
|  |  | Womgqibelo evekini. | |

EZIVELA KUBABALELANI.

Bedford, 17 ka October, 1871.

*Kwi Sigidimi Samaxosa.*

Situmela elipepa ukuze ulibalele kuzo zonke indawo apo samkelwa kona *I-Sigidimi.* Siya- celake kuzo zonke indawo apo sifikelela kona *I-Sigidimi,* ukuba ze basipendule kulonteto yetu. Siti oku kokwetu masisamkele katatu enyangeni *I-Sigidimi,* ngokuba siyakala xa sizizuza kanye enyangeni indaba, asiziva kakuhle, ngokuba side sipangelwe ngababala ngomlomo ngapandle kwe pepa, kungoko ke esiti *I-Sigidimi* masisizuze katatu enyangeni.